Лъэпкъ шхыныгъуэхэр
ДзасэкIэ гъэжьа былымыл Iыхьэхэр
Абы щхьэкIэ нэхъ къащтэр былымыл нэхъ щабэщ. ЛыпцIэр яупщIатэ и кIыхьагъыр см 11-12, и бгъуагъыр см 6, и Iувагъыр см 2-2,5-рэ хъууэ. Ахэр фалъэм иралъхьэ, шыгъу, шыбжий халъхьэ, бжьыныщхьэм ипс къыщIэкъузыкIар хакIэри, фIыуэ зэIащIэ. И щхьэр трапIэри, дакъикъэ 20 — 25-рэ хуэдизкIэ щIыIапIэм щагъэтщ.
ИтIанэ лы Iыхьэхэр я кIыхьыпIэмкIэ дзасэм фIаIури, дэпкIэ ягъажьэ, дзасэр ягъэкIэрахъуэурэ. ЩагъажьэкIэ мэлыщэ гъэвэжа щахуэ, нэхъ тхъуэплъ, дахэ хъун, мэ дахэ къыкIэрихын щхьэкIэ.
Лы жьар дзасэм къыфIахыжри, тепщэчым иралъхьэ. Бжьын цIынэ гуэплъхьэми хъунущ. Яшх пщтыру, пIастэ, мырамысэ хуабэ, чыржын, хьэлIамэ, мэжаджэ, щIакхъуэ докIу.
Халъхьэхэр (цIыхуитI Iыхьэ): лыпцIэу — г 600, бжьыныщхьэ укъэбзауэ — г 70, щэ дагъэу — г 30, шыгъуу, шыбжийуэ — узыхуейм хуэдиз.
КIэртIоф
пIастэ
КIэртIоф вам псы къыщIэнамэ щIагъэж, шыуаным зэрилъу пщтыр щIыкIэ яуб. Лыхьэжым щIэзыгъэкIи щыIэщ, ауэ абы щыгъуэ витамин С-р мэкIуэд. КIэртIоф пIастэр пщтыру яшх, шатэ Iув, кхъуей, нащэ гъэфIэIуа — щхьэж фIэфIыр — дашх.
Халъхьэхэр (цIыхуитI Iыхьэ): кIэртIоф укъэбзауэ — г 430-рэ зэрагъэвэну псыуэ — г 250-рэ, шыгъуу — узыхуейм хуэдиз.
